AaB spillerne kæmper sig lørdag til en sejr over Århus Håndbold, selvom holdet kunne have interesse i at tabe kampen. -  Jeg håber virkeligt ikke at vi har nogen her på holdet, der kunne finde på at spekulere i at tabe med vilje, siger AaB-spiller Henrik Møllgaard efter kampen. I slutspillet bliver de otte bedst placerede hold delt op i to grupper. Det er vinderne af de to grupper der går videre til DM finalerne. Havner et hold i gruppe med det suveræne AG København, der ikke har tabt en eneste kamp, er der derfor minimal chance for at sikre sig en finaleplads. - Det er problematisk, men sådan har det jo været i flere år nu. Det er kun fordi at AG København har tromlet alt og alle at det nu bliver et tema, siger Henrik Møllgaard. De hold der havner på fjerde, femte og ottende pladsen i grundspillet kommer i den frygtede gruppe med AG København på førstepladsen. AaB ligger nu nummer fem og derfor kan det betale sig at tabe med vilje. - Jeg kan ikke forestille mig at vi vil spekulere i at tabe en kamp. Omvendt så må vi jo kigge på det til den tid, når det viser sig hvordan stillingen er, men lige nu har vi ikke brugt ét sekund på at snakke om det, siger sportsdirektør Jan Larsen.

Opsummering:
Det kan måske betale sig for AaB Håndbold at tabe kampe med vilje for at komme i en DM finale og dermed sikre sig en plads i champions League.